Transitorooftogte: Ploftoestelle se ‘opperbrein’ vasgetrekFoto: Verskaf. Owerhede se pogings om ŉ einde aan die onlangse vlaag transitorooftogte te bring, verloop nou flink. Só sê die Valke ná hulle ŉ 31-jarige man, vermoedelik ŉ opperbrein, in hegtenis geneem het vir die onwettige besit van en handel dryf met springstoftoestelle. Brig. Hangwani Mulaudzi, woordvoerder van die Valke, het gesê die man is van Pienaar in Mpumalanga en danksy ŉ gesamentlike poging van onder meer die Valke se vuurwapenbeheer- en prioriteitsmisdaadeenheid, die bestuursafdeling vir tegniese operasies en ŉ honde-eenheid vasgetrek. “Daar is tydens die operasie op minstens 18 opblaaspatrone, 15 ontstekers, ammoniumnitraatpille, ontstekerlonte asook kontant beslag gelê. Die verdagte word na bewering verbind met die verskaffing van springstoftoestelle [vir transitorooftogte] in Mpumalanga,” het Mulaudzi gesê. Die verdagte sal Vrydag in die Barberton-landdroshof verskyn. Intussen het die Valke in Kaapstad vir Vuyolwethu Xaso (31) in hegtenis geneem en aangekla van ŉ transitorooftog wat in November 2017 plaasgevind het. Xaso, wat tans tronkstraf uitdien vir onverwante aanklagte van huisbraak en diefstal, het Dinsdag vlugtig in die Vredenburg-landdroshof verskyn. Hy het glo meer as R100 000 gesteel tydens ŉ transitorooftog waar die veiligheidswag met ŉ pistool gedreig is ná hy geld in Vredenburg gaan oplaai het. Xaso sal 18 Junie weer in die hof verskyn.